Järjekordne klubikorvpalli hooaeg on kohe-kohe algamas ning taas on rõõm tõdeda, et paljud Eesti koondist esindanud korvpallurid või rahvusmeeskonna lävel olevad mängijad on oma karjääri edendamas ning kogemusi ammutamas välismaal. Basket pani kirjutas väikese kokkuvõtte, kus ja mis seisust meie mehed uuele aastale vastu minemas on. Valikusse võtsime Euroopa kõrgliigad, kus eestlased mängimas ning samuti ka mõned tugevamad esiliigad ja ookeani tagant üliõpilasliiga NCAA. HISPAANIA ACB Maik-Kalev Kotsar ja Sander Raieste – Saski Baskonia Ka uuel hooajal on Euroopa kõige kõrgemal tasemel ehk Euroliigas mängimas kaks eestlast, kui 26-aastane Maik-Kalev Kotsar alustab Baskonias oma teist ning 24-aastane Sander Raieste kaheksandat hooaega. Eelmisel hooajal Euroliigas napilt play-off’ist välja jäänud ning Hispaania kõrgliigas pärast põhiturniiri suurepärast teist kohta kohe veerandfinaalis Badalona Joventutile kaotanud Baskonia jätkab ka algaval hooajal hispaanlasest peatreeneri Joan Penarroya juhendamisel. Hooaja esimeses kontrollmängus Palencia tiimi suurelt alistanud Baskonia alustab uut Hispaania kõrgliigahooaega 24. septembril võõrsil mulluse 10. koha tiimi Breogani vastu. Euroliigas peetakse esimene voor 5.-6. oktoobril ning Baskonia alustab kohe valitseva meistri ja suure koduse rivaali Madridi Reali vastu, keda mullu võideti kahel korral nii Euroliiga kui ACB põhiturniiril. Baskonia koosseis on võrreldes eelmise hooajaga mõnevõrra muutunud. Jätkajad on lisaks meie meestele veel leedulane Tadas Sedekerskis, ameeriklased Markus Howard ja Matt Costello, hispaanlane Dani Diez ning serblasest värske MM-hõbe Vanja Marinkovic. Uute tulijatena toodi tagaliini NBA kogemusega Itaalia koondislane Nicco Mannion ja ameeriklane Codi Miller-Mcintyre, äärel võtavad koha sisse Kreeka koondislane Nikos Rogkavopoulos ja tunamullu Manresas tehtud võimsa mängu tõttu vahepeal väikese põike NBA-sse Sacramento Kingsi teinud nigeerlane Chima Moneke. Korvi all hakkab Kotsarile konkurentsi pakkuma Eurocupi võitja Gran Canaria ridadest üle tulnud 21-aastane Senegali pikk Khalifa Diop. Kristian Kullamäe – Bilbao Basket Mullu Leedu klubis Panevežyse Lietkabelises hea hooaja teinud Kristian Kullamäe saab uuel hooajal oma teise võimaluse Hispaania kõrgliigas, kui varasemalt Burgoses proovida saanud 24-aastane Eesti koondislane liitus mullu ACB-s 12. koha saanud Bilbao Basketiga. Tiimi peatreeneriks on hispaanlane Jaume Ponsarnau ning lisaks Hispaania liigale osaletakse ka FIBA Europe Cup sarjas. Kontrollmängus septembri alguses juba näiteks Madridi Realil selja prügiseks teinud Bilbao Basket alustab Hispaania kõrgliigas hooaega 24. septembril kodumänguga liigasse tagasi kerkinud Andorra vastu. FIBA Europe Cupi turniiri alustab Kullamäe uus kodutiim 18. oktoobril võõrsil Janari Jõesaare ja Wloclaweki Anwili vastu. B-alagruppi kuulub veel rumeenlaste BC CSU Sibiu ning üks meeskond lisandub kvalifikatsiooniturniirilt. Bilbao Basketi koosseisus on tagaliinis lisaks Kullamäele nimekamatest meestest näiteks ka tema tiimikaaslane Burgose päevilt, veteranist ameeriklane Alex Renfroe. Veel tuleb eestlasel konkureerida klubis teist hooaega alustava 30-aastase ameeriklase Adam Smithi, 23-aastase Rootsi koondislase Melwin Pantzari, kogenud 34-aastase hispaanlase Xavi Rabaseda ja 26-aastase hispaanlase Tomeu Rigoga. Ääremängija positsioonidel on Bilbao nimekirjas näiteks rootslane Denzel Andersson, 20-aastane talendikas belglane Thijs De Ridder, hispaanlane Alex Reyes ja korraks BC Kalev/Cramostki läbi põiganud 25-aastane Briti passiga ameeriklane Sacha Killeya-Jones. Tsentritena võtavad koha sisse islandlane Tryggvi Hlinason ja kreeklane Georgios Tsalmpouris. Artur Konontšuk – Granada Läinud hooajal Kalev/Cramo särgis häid esitusi teinud ja ka meestekoondises edukalt debüteerinud 23-aastane Artur Konontšuk astus suvel julge sammu, kui ostis end Eesti meisterklubist vabaks ja liitus Hispaania kõrgliigasse kuuluva Granadaga. Granada lõpetas eelmise, klubi ajaloo esimese ACB hooaja 16. kohal ehk viimasena, kes jäi liigasse püsima. Meeskonna peatreeneriks on hispaanlane Pablo Pin. Granada on senistes kontrollmängudes saanud vaid ühe, kuid see-eest uhke võidu, kui alistati Euroliiga klubi Müncheni Bayern. Konontšuk kostitas legendaarse Hispaania treeneri Pablo Laso juhendatavat Saksamaa tippklubi 10 punktiga. Uut hooaega alustab Granada 23. septembril, kui kodusaalis minnakse vastamisi mullu üheksandana lõpetanud Murcia UCAM-iga. Mänguaja pärast peab Eesti koondislane hakkama eelkõige konkureerima 34-aastase hispaanlase Pere Tomase, 28-aastase hispaanlase David Iriarte ja sama vana ameeriklase Kwan Cheathamiga. Pikkade osakonda kuuluvad 207 cm pikkune leedulane Evaldas Kairys ja 211 cm pikkune brasiillane Cristiano Felicio. Tagaliinist leiame 28-aastase Iisraeli koondise mängujuhi Yiftach Zivi, kes kohtus Konontšukiga ka eelmisel kuul Tallinnas toimunud olümpiamängude eelvalikturniiril. Granada tagaliini kuuluvad veel ameeriklane Joe Thomasson ja hispaanlased Lluis Costa, Christian Diaz ja German Martinez. ITAALIA Serie A Kaspar Treier – Sassari Dinamo Augustis Eesti koondise särgis säranud veel viimaseid päevi 23-aastane Kaspar Treier jätkab ka uuel hooajal Itaalia kõrgliigaklubis Sassari Dinamos, kelle ridadesse on ta kuulunud 2020. aastast. Eelmisel hooaja jõudis Sassari Serie A poolfinaali, ent pidi seal tunnistama tiitlikaitsja Milano Olimpia paremust. Lisaks Serie A-le osaletakse tänavu ka FIBA Meistrite liigas, kus mullu piirduti alagrupiturniiriga. Meeskonna peatreenerina jätkab itaallane Piero Bucchi. Nii Treier kui ka tema klubi on hooajaeelsetes kontrollmängudes näidanud häid tulemusi. Muuseas alistati ka Serbia suurklubi Belgradi Crvena zvezda, kelle vastu tõi Treier üleplatsimehena 19 punkti. Sassari Dinamo alustab Serie A hooaega 1. oktoobril, kui võõrustatakse mullu 12. jäänud Napoli Basketit. Meistrite liiga avamängus kohtutakse 17. oktoobril võõrsil Poola meistri Szczeciniga. Samasse alagruppi kuuluvad veel kreeklaste AEK ja Saksamaa klubi Ludwigsburgi Riesen. Treier võib hooaja alguses tavapärasest rohkem mänguaega saada, sest temaga samal positsioonil mängiv Leedu koondislane, 33-aastane Eimantas Bendžius sai MM-il vigastada ja vajas operatsiooni. Eesliini kuuluvad veel 23-aastane senegaallane Ousmane Diop ja suvel klubiga liitunud 26-aastane Vasilis Charalampopoulos, kes on esindanud ka Kreeka rahvuskoondist. Sassari Dinamo tagaliini moodustavad endine Itaalia koondislane Stefano Gentile, Horvaatia koondist esindanud Filip Krušlin, ameeriklane Stanley Whittaker Jr ja Itaalia noormängija Riccardo Pisano. Joonas Riismaa – Brindisi Mullu Itaalia kõrgliigas debüüdi teinud 21-aastane Joonas Riismaa jätkab Brindisi korvpalliklubis ka sel hooajal. Meeskond jõudis eelmisel hooajal Serie A play-off’i, kus jäi veerandfinaalis alla Bologna Virtusele. Lisaks osales Brindisi mullu FIBA Europe Cupi sarjas, kuuludes ühte alagruppi Kalev/Cramoga, kuid erinevalt Eesti klubist ei suutnud nad järgmisesse ringi pääseda. Uuel hooajal juhendab meeskonda senine abitreener Fabio Corbani. Riismaa ja Brindisi alustavad kodust liigahooaega 4. oktoobril, kui kodus minnakse vastamisi mullu Serie A-s 14. positsioonil lõpetanud Reggianaga. Sarnaselt Kalev/Cramole üritab Brindisi tänavu jõuda FIBA Meistrite liigasse. Kvalifikatsiooniturniiri esimeses ringis kohtutakse 27. septembril Rumeenia klubi Oradeaga. Brindisi koosseis on kahe hooaja vahel läbi teinud suuri muutusi, sisuliselt on tegemist uue meeskonnaga. Eestlase kõrval jätkab eelmise hooaja põhimeestest vaid 23-aastane Kameruni koondislane Jordan Bayehe. Meeskonna uued mängijad tulevad peamiselt USA-st. Neist kõige nimekam on JaJuan Johnson, kes alustas oma karjääri NBA-s Boston Celticsis ja on hiljem mänginud mitmes tugevas Euroopa klubis. Ameeriklastest on tulevaseks hooajaks Brindisiga käed loonud veel Nate Laszewski, Wendell Mitchell, Jeremy Senglin ja Jamel Morris, kes mullu mängis koos Kristian Kullamäega Lietkabelises. BELGIA BNXT League Matthias Tass – Oostende Eelmist hooaega Poola klubis Dabrowa Gornicza alustanud 24-aastane Matthias Tass liitus mullu novembris Hispaania kõrgliigas mängiva Manresaga, kuid tema hooaeg lõppes seljavigastuse tõttu juba jaanuaris. Augustis sõlmis Tass lepingu Oostendega, kes on alates 2012. aastast olnud Belgia klubikorvpalli suveräänne valitseja. Belgia-Hollandi ühisliigas ehk BNXT liigas tuldi mullu teiseks ja FIBA Meistrite liigas lõpetati 24 parema seas. Oostende peatreeneriks on horvaat Dario Gjergja, kes juhendab ühtlasi ka Belgia koondist. Tass on Oostendega juba võitnud ka ühe tiitli – BNXT superkarika finaalis alistati valitsev Hollandi meister Leideni ZZ. BNXT liiga hooaega alustatakse 23. septembril, kui kodus ollakse vastamisi Aalsti Okapiga. Meistrite liiga hooaja esimeses mängus läheb Oostende 17. oktoobril võõrsil vastamisi Türgi klubi Karsiyakaga. Samas alagrupis mängib ka sakslaste Oldenburgi EWE Baskets ning üks meeskond on veel selgumisel. Oostende koosseisus on lisaks Tassile veel kaks pikka – 22-aastane Haris Bratanovic ja temast kaks aastat noorem Xander Pintelon. Mõlemad noormehed on eestlasega umbes-täpselt sama pikad (208 cm) ja on esindanud ka Belgia rahvuskoondist. Uutest mängijatest väärivad esiletoomist endine pikaaegne Valencia ja Belgia koondise mängujuht Sam Van Rossom ja Cleveland Cavaliersi ridades NBA õhku nuusutanud RJ Nembhard. Oostendega pidi liituma ka kolm korda NBA meistriks tulnud Patrick McCaw, kuid ameeriklane saadeti ootamatute viisaprobleemide tõttu riigist välja. LEEDU LKL Carlos Jürgens – Nevežis Viimased viis hooaega USA-s Oral Robertsi ülikoolis veetnud 24-aastane Carlos Jürgens alustas sel suvel oma profikarjääri, liitudes Leedu kõrgliigas mängiva Kedainiai Nevežisega. Gediminas Petrauskase juhendatav klubi lõpetas mullu koduse liiga ehk LKL põhiturniiri kaheksandana ning kaotas kohe veerandfinaalis Kaunase Žalgirisele. Nevežis alustab uut hooaega juba laupäeval, kui võõrsil kohtutakse mulluse neljanda meeskonna Jonavaga. Tuleval hooajal tahab Nevežis lisaks Leedu liigale mängida ka FIBA Europe Cupis, kuid selleks tuleb võita valikturniiri alagrupp, kuhu kuuluvad veel Portugali klubi FC Porto ja türklaste Manisa BB. Valikturniiri mängudega tehakse algust 3. oktoobril. Klubi koosseis on suve jooksul põhjalikult muutunud. Lisaks Jürgensile on Nevežis NCAA üliõpilasliigast palganud ka USA tagamängijad Brevin Galloway ja Sean McNeili. Nevežise kogenuim mängija on 30-aastane leedulane Ignas Vaitkus, tagaliinis juhatab vägesid 28-aastane horvaat Lovre Bašic ja esitsentriks on toodud 26-aastane ja 214 cm pikkune kongolane Viny Okouo, kes on klubis mänginud ka varem. POOLA Janari Jõesaar – Wloclaweki Anwil Mullu Wloclaweki Anwiliga liitunud 29-aastase Janari Jõesaare hooaeg sai raske põlvevigastuse tõttu läbi juba oktoobris, kuid eestlane jätkab samas klubis ka algaval hooajal. Wloclaweki Anwilile oli lõppenud hooaeg ajalooline, sest klubi krooniti FIBA Europe Cupi võitjaks. Poola kõrgliigas (PLK) aga jäädi juba veerandfinaalis alla tulevasele meistrile Szczecini Kingile ja lõppkokkuvõttes saadi kirja seitsmes koht. Meeskonna peatreenerina jätkab poolakas Przemyslaw Frasunkiewicz. Kontrollmängudes on tiim näiteks seni võitnud Inowroclawi, kaotanud Varssavi Legiale ja Würzburg Basketsile ning laupäeval mängitakse Riia VEF-iga Anwili karikale. Uut Poola kõrgliiga hooaega alustab Wloclaweki Anwil 24. septembril, kui kodusaalis on vastaseks mullu kaheksanda koha saanud Sopoti Trefl. Klubi tahab kaitsta ka FIBA Europe Cupi tiitlit. Wloclaweki Anwiliga samasse alagruppi loositi Kristian Kullamäe koduklubi Bilbao Basket ja rumeenlaste CSU Sibiu, neljas meeskond on veel selgumisel. Jõesaarel tuleb mänguaega jagada 28-aastase ameeriklase ja 196 cm pikkuse Victor Sandersiga, kes kuulus meeskonda ka eelmisel hooajal. Mullustest põhimeestest jätkavad meeskonnas ka USA ääremängija Luke Petrasek ja Poola mängujuht Kamil Laczynski, kes vigastas kontrollmängus põlve ja peab hooaja alguse vahele jätma. Uutest mängijatest tuleb esile tõsta tänavu Oklahoma City Thunderiga NBA suveliigas mänginud USA tsentrit Tanner Grovesi ja Poola koondise tagameest Jakub Garbaczi, kes kuulus koondisesse ka augustis toimunud olümpiamängude eelvalikturniiril. BULGAARIA Karl Johan Lips – Balkan Eelmisel hooajal Viimsi korvpalliklubi liidriks olnud 27-aastane Karl Johan Lips jätkab oma karjääri Bulgaaria valitseva meistri Botevgradi Balkani ridades. Balkan osales mullu ka FIBA Europe Cupi sarjas, kus piirduti alagrupiturniiriga. Meeskonna peatreener on serblane Petar Zlatanovic. Bulgaaria kõrgliiga (NBL) esimese kohtumise peab Balkan 7. oktoobril mullu 10. kohaga lõpetanud Šumeni vastu, keda võideti ka hooajaeelses kontrollmängus (Lipsult meeskonna ühe resultatiivseimana 18 punkti). Balkan mängib ka uuel hooajal FIBA Europe Cupis. Esimene mäng peetakse 18. oktoobril Botevgradis, vastane on veel selgumisel. Alagruppi kuuluvad veel Portugali klubi Sporting CP ja ungarlaste Fehervari Alba, kes mõlemad jäid mullu oma kodustes liigades hõbedale. Klubiga on liitunud ka Devin Harris, kes mullu Lipsuga koos Viimsis mängis. Balkani liidriks võib pidada Bulgaaria koondislast Dimitar Dimitrovi, kes alustab klubis oma kuuendat järjestikust hooaega. USA Henri Drell – Chicago Bulls / Windy City Bulls Eelmisel hooajal ookeani taga G Liigas Windy City Bullsis korraliku aasta teinud ning seejärel päris hooaja lõpus veel mõned mängud ka Prantsusmaa kõrgliigatiimis Roanne mänginud Henri Drell jätkab praeguste seisude järgi NBA klubi Chicago Bullsi süsteemis. Legendaarne korvpalliklubi tegi 23-aastase ja 206 cm pikkuse Drelliga lepingu ning kutsus ta treeninglaagrisse. Kõige tõenäolisem stsenaarium on, et eestlane saab Bullsi treeninglaagris võimaluse ennast tulevikku silmas pidades näidata ning mingil hetkel enne NBA hooaja algust ta lükatakse põhimeeskonna juurest ära G Liiga tiimi. Chicago Bullsi treeninglaager peaks algama 2. oktoobril, kui esmalt lennatakse Nashville’i, Belmonti ülikooli viiepäevasele intensiivsele treeningperioodile, pärast mida naastakse treenima oma kodubaasi. G Liiga hooaeg algab tänavu 10. oktoobril. HISPAANIA LEB Gold Siim-Sander Vene – Burgose San Pablo Läinud kevadel Jeruusalemma Hapoeliga FIBA Meistrite Liiga finaali jõudnud 32-aastase Siim-Sander Vene sõlmis uueks hooajaks lepingu Hispaania esiliigas (LEB Gold) mängiva San Pablo Burgosega. Eesti koondise kapteni uus koduklubi jäi mullu napilt kõrgliiga ukse taha, kui kaotas esiliiga play-off’i finaalis Palenciale. Esimeses kontrollmängus alistati eelmisel hooajal Hispaania esiliigast välja langenud ISB Juaristi. Uut liigahooaega alustab Burgose klubi 7. oktoobril, kui võõrsil kohtutakse Oviedo meeskonnaga. Burgose uueks tsentriks on Vene endine kamraad Luke Fischer, kellega koos mängiti hooajal 2018/19 Euroliigas Gran Canarias. 211 cm pikkune ameeriklane on esindanud ka Armeenia koondist. Tagaliini on toodud USA mängujuht Micah Speight ja Sloveenia koondislane Miha Lapornik. Eelmise hooaja põhimeestest on alles argentinlane Gonzalo Corbalan ja hispaanlane Alex Barrera. Jaan Puidet – Real Valladolid 31-aastane ja 192 cm pikkune Jaan Puidet alustab Hispaania esiliigaklubis Real Valladolid juba oma neljandat hooaega. Kõrgliigaambitsioonidega tiimi peatreeneriks on Paco Garcia, kes mullu viis meeskonna LEB Goldis finaalturniirile, kus poolfinaalis kaotati kindlalt hilisemale võitjale Palenciale. Puidet on ise näiteks Korvpall24.ee portaalile antud intervjuus öelnud, et tema roll seal meeskonnas on ära teha kõik vajalik must töö. Lisaks eestlasele on välismaalastena sel hooajal tiimis veel just Palenciast üle toodud ameeriklasest tagamees Devin Schmidt, Dominikaani Vabariigi taustaga mängujuht Mike Torres, Huescas klubist palgatud hollandlasest tsenter Lucas N’Guessan, USA ja Nigeeria passiga keskmängija Lotanna Nwogbo ning vastavalt Kongost ja Sloveeniast pärit ääred Romaric Belemene ja Maj Kovacevic. Hispaania esiliigas ehk hispaaniapäraselt LEB Oros ja inglise keeles öelduna LEB Goldis pannakse pall mängu 6. oktoobril. Puideti koduklubi Real Valladolid on avavoorus võõrsil vastamisi CB Tizona meeskonnaga ning teises voorus võõrustatakse esimeses kodumängus 14. oktoobil Menorcat. KREEKA A2 Sten Sokk – Thessaloniki Iraklis Pikaaegne Eesti korvpallikoondise 34-aastane ja 184 cm pikkune mängujuht Sten Sokk naaseb uuel hooajal Kreeka esiliigas ehk A2 liigas mängivasse Thessaloniki Iraklise meeskonda, kus ta pallis ka hooajal 2018/19. Lisaks Sokule, kellel on korvpallimaailmas ka Kreeka pass, on tiimis välismaalastena üles antud ka kaks ameeriklast – 185 cm pikkune tagamees Kendrick Thompson ja 203 cm pikkune suur äär/tsenter Justin Baker. 34-aastase Bakeri näol on tegemist väga kirju CV-ga mehega, kes hooajal 2016/17 esindas ka Rakvere Tarvast. 27-aastane Thompson pole nii palju veel jõudnud teha, aga ka tema on Eestis ära käinud, kui 2021/22 tegi mõned mängud Tallinna Kalevi eest. Kreeka esiliigas alustatakse mängudega 7. oktoobril ning Iraklis kohtub avavoorus võõrsil Mykonou meeskonnaga, kus korvi all on põhiraskust kandmas väga võimas 33-aastane ja 214 cm pikkune poolakas Jakub Wojciechowski, kes alles veel mõni aasta tagasi kuulus Milano Armani ridadesse. ITAALIA Serie A2 Itaalia tugevuselt teises liigas on uuel hooajal mängimas kolm Eesti noortekoondislast – 21-aastane Mait Peterson ning 19-aastased Gregor Kuuba ja Karl Markus Poom. Sel suvel ka meestekoondise juurde treenima kutsutud 2-meetrine Gregor Kuuba jätkab teist hooaega Cento meeskonnas, kus võõrleegionäridena on appi palgatud kogenud 36-aastane prantslasest äär Dominique Archie ja 28-aastane ameeriklasest tagamees Ty Sabin. Cento alustab liigahooaega 1. oktoobril mänguga Forli vastu. Korvpallikodus sel suvel n-ö järelkasvukoondise tegemistes kaasatud olnud 208 cm pikkune Mait Peterson esindab ka tänavu Agrigento Fortitudo nimelist klubi, kus leegionäridena on toetust pakkumas kaks ameeriklast – 23-aastane tagamees Dwayne Cohill ja 208 cm pikkune äär Jacob Polakovich. Petersoni jaoks on see neljas hooaega Agrigento põhitiimis ning teine Serie A2 liigas. Tema kodutiim alustab hooaega Rieti vastu. Koos Kuubaga tänavusel suvel Eesti U18 koondise üheks liidriks kerkinud Karl Markus Poom alustab Serie A2 tasemel oma teist hooaega taas Monferrato tiimis, kus 198 cm pikkune ääremängija saab teiste seas õppida 25-aastaselt ameeriklaselt CJ Kelly’lt ja Itaalia passiga 33-aastasel ameeriklasest äärelt Dalton Pepperilt. Hooaega alustatakse oktoobri esimesel päeval Roma Luissi vastu. USA üliõpilasliiga NCAA I divisjon USA üliõpilasliiga NCAA meeste I divisjoni tasemel jätkab Eestist sama nelik, kes eelmiselgi hooajal ookeani taga toimetas. Eesti korvpallikoondises EM-finaalturniiri suvel põhimängujuhiks tõusnud Kerr Kriisa lahkus eelmise hooaja lõpetuseks Arizona ülikoolist ning teeb oma neljanda kolledžiaasta West Virginias. Skandaali tõttu ametist tagandatud Bob Hugginsi asemel on ajutiseks peatreeneriks senine abitreener Josh Eilert ning Kriisa saab lisaks ameeriklastest tiimikaaslastele söötu jagada ka näiteks Iisraeli, Egiptuse ja Hollandi korvpalluritele. West Virginia hooaeg algab esimest treeningmängudega oktoobri lõpus ning tõsisemad lahingud lähevad käima novembri teises pooles. Arizonas jätkab 19-aastane ja 213 cm pikkune Henri Veesaar, kes läheb kuulsas ülikoolis vastu oma teisele hooajale, kus loodetavasti meie mees saab tiimis suurema rolli. Korvi alt on lahkunud leedukas Ažuolas Tubelis, kuid jõuline tsenter Oumar Ballo jätkab Arizonas ka algaval hooajal. Uue mehena on tsentri positsioonile tulemas andekas leedulane Motiejus Krivas, kes aitas Kaunase Žalgirise duubelrivistuse mullu Leedu esiliiga võidule, olles liiga parim lauapallide ja viskeblokeeringute arvestuses. Arizona hooaeg algab traditsioonilise avatud tiimisisese mänguga “punaste” ja “siniste” vahel, mis peetakse septembri lõpus. Treeningmängudega alustatakse novembri esimesel päeval ning novembri teisel poolel sõidetakse Maui turniirile. 21-aastane ja 201 cm pikkune äär Markus Ilver jätkab Wisconsi ülikoolis ka oma kolmandat hooaega, kuigi esimese kahe aastaga ei õnnestunud eestlasel tugevas konkurentsis tiimi põhirotatsiooni murda. Tema positsioonil jätkab ka algaval hooajal tiimi liider Tyler Wahl, mis teeb Ilveri jaoks mänguminutite leidmise kindlasti keerulisemaks. Aga ainsa Wisconsini meeskonna välismaalasena on Ilveril kindlasti piisavalt kogemusi, et ennast pildile murda, kui novembri alguses treeningmängud lahti lähevad. Oma teist hooaega alustab Central Arkansase ülikooli eest tagamängija Johannes Kirsipuu, kes juba mullu oma debüütaastal sai tiimis korraliku rolli. Peatreener Anthony Boone’i meeskonda on suve jooksul lisandunud palju uustulnukatest tagaliinimehi ning saame näha, kuidas selles konkurentsis Kirsipuul õnnestub silma paista. Esimesed kontrollmängud peab Central Arkansas novembri esimeses pooles.